Eininiai
Einiai arba eininiai (Otididae) – eininių paukščių (Otidiformes) būrio šeima. Anksčiau eininių šeima buvo priskirta gervinių paukščių (Gruiformes) būriui. Eininiai yra vidutinio stambumo ir stambūs paukščiai. Didysis einis (Otis tarda) ir afrikinis didysis einis (Ardeotis kori) yra stambiausios šeimos rūšys, bei pagal kūno stambumą 11 ir 12 vietoje tarp visų pasaulio paukščių rūšių. Didysis einis kaip stambiausia einių rūšis yra laikomas pagal oficialiai užregistruotą maksimalų svorį – 21 kg, vidutinis jo svoris 10,6 kg, bet pagal vidutinį svorį afrikinis didysis einis truputį stambesnis, jo vidutinis svoris 11,1 kg, maksimalus svoris 19 kg. Mažasis korchanas (Eupodotis humilis) mažiausia rūšis, jo kūno ilgis 45 cm, o svoris 600 g. Einių patinai kūno dydžiu akivaizdžiai stambesni už pateles. Daugeliu atvejų einių patinų kūno ilgis apie 30% didesnis už patelių, o svoriu kartais sunkesni daugiau nei dvigubai.